CELEX: 32012R0476
Language: sk
Date: 2012-06-05 00:00:00
Title: Vykonávacie nariadenie Komisie (EÚ) č. 476/2012 z  5. júna 2012 , ktorým sa zakazujú rybolovné činnosti plavidlám s kruhovými záťahovými sieťami plaviacim sa pod vlajkou Španielska alebo Francúzska alebo registrovaným v Španielsku alebo vo Francúzsku, ktoré lovia tuniaka modroplutvého v Atlantickom oceáne východne od 45° západnej dĺžky a v Stredozemnom mori

6.6.2012   
            
            
               SK
            
            
               Úradný vestník Európskej únie
            
            
               L 146/42
            
         VYKONÁVACIE NARIADENIE KOMISIE (EÚ) č. 476/2012
   z 5. júna 2012,
   ktorým sa zakazujú rybolovné činnosti plavidlám s kruhovými záťahovými sieťami plaviacim sa pod vlajkou Španielska alebo Francúzska alebo registrovaným v Španielsku alebo vo Francúzsku, ktoré lovia tuniaka modroplutvého v Atlantickom oceáne východne od 45° západnej dĺžky a v Stredozemnom mori
   EURÓPSKA KOMISIA
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva (1), a najmä na jeho článok 36 ods. 2,
   keďže:
   
               (1)
            
            
               Nariadením Rady (ES) č. 44/2012 zo 17. januára 2012, ktorým sa na rok 2012 stanovujú vo vodách EÚ a pre plavidlá EÚ v určitých vodách nepatriacich EÚ rybolovné možnosti pre určité populácie rýb a skupiny populácií rýb, ktoré sú predmetom medzinárodných rokovaní alebo dohôd, sa na rok 2012 stanovuje množstvo tuniaka modroplutvého, ktoré môžu rybárske plavidlá Európskej únie uloviť v Atlantickom oceáne východne od 45° západnej dĺžky a v Stredozemnom mori.
            
         
               (2)
            
            
               V nariadení Rady (ES) č. 302/2009 zo 6. apríla 2009 o viacročnom pláne obnovy populácie tuniaka modroplutvého vo východnej časti Atlantického oceánu a v Stredozemnom mori (2), ktorým sa mení a dopĺňa nariadenie (ES) č. 43/2009 a zrušuje nariadenie (ES) č. 1559/2007, sa od členských štátov vyžaduje, aby Komisiu informovali o individuálnych kvótach, ktoré pridelili svojim plavidlám s dĺžkou nad 24 metrov.
            
         
               (3)
            
            
               Spoločná politika v oblasti rybného hospodárstva je určená na zabezpečenie dlhotrvajúcej životaschopnosti rybárskeho odvetvia prostredníctvom udržateľného využívania živých vodných zdrojov založeného na prístupe preventívnosti.
            
         
               (4)
            
            
               V súlade s článkom 36 ods. 2 nariadenia Rady (ES) č. 1224/2009, ak Komisia na základe informácií, ktoré poskytli členské štáty, alebo na základe iných informácií, ktoré má k dispozícii, zistí, že rybolovné možnosti Európskej únie, členského štátu alebo skupiny členských štátov sa považujú za vyčerpané v prípade jedného alebo viacerých výstrojov alebo jednej alebo viacerých flotíl, informuje o tom dotknuté členské štáty a zakáže rybolovné činnosti v príslušnej oblasti, s príslušným výstrojom, príslušnej flotile alebo v súvislosti s príslušnou zásobou alebo skupinou zásob, ktorých sa dotknuté rybolovné činnosti týkajú.
            
         
               (5)
            
            
               Podľa informácií, ktoré má Komisia k dispozícii, sa možnosti lovu tuniaka modroplutvého v Atlantickom oceáne východne od 45° západnej dĺžky a v Stredozemnom mori udelené plavidlám s kruhovými záťahovými sieťami plaviacim sa pod vlajkou Španielska alebo Francúzska alebo registrovaným v Španielsku alebo Francúzsku považujú k 29. máju 2012 za vyčerpané.
            
         
               (6)
            
            
               Francúzsko v dňoch 26., 27. a 29. mája informovalo Komisiu o skutočnosti, že svojim 9 plavidlám s kruhovými záťahovými sieťami, ktoré v roku 2012 aktívne lovia tuniaka modroplutvého, uložilo zákaz rybolovu a to s účinnosťou od 26. mája pre 3 plavidlá, od 27. mája pre 2 plavidlá a od 29. mája pre zvyšné 4 plavidlá v nadväznosti na posledný prevoz povolený toho dňa týmto 4 plavidlám, čo viedlo k zákazu všetkých týchto činností od 30. mája 2012.
            
         
               (7)
            
            
               Španielsko 1. júna 2012 informovalo Komisiu o skutočnosti, že svojim 6 plavidlám s kruhovými záťahovými sieťami, ktoré v roku 2012 aktívne lovia tuniaka modroplutvého, uložilo zákaz rybolovu a to s účinnosťou od 29. mája pre 2 plavidlá, a s účinnosťou od 30. mája pre zvyšné 4 plavidlá, čo viedlo k zákazu všetkých týchto činností od 30. mája 2012.
            
         
               (8)
            
            
               Bez toho, aby tým boli dotknuté uvedené opatrenia Francúzska a Španielska je preto nevyhnutné, aby Komisia potvrdila zákaz rybolovu tuniaka modroplutvého v Atlantickom oceáne východne od 45° západnej dĺžky a v Stredozemnom mori od 30. mája 2012 plavidlami s kruhovými záťahovými sieťami plaviacimi sa pod vlajkou Španielska alebo Francúzska alebo registrovanými v Španielsku alebo vo Francúzsku,
            
         PRIJALA TOTO NARIADENIE:
   Článok 1
   Rybolovov tuniaka modroplutvého v Atlantickom oceáne východne od 45° západnej dĺžky a v Stredozemnom mori plavidlami s kruhovými záťahovými sieťami plaviacimi sa pod vlajkou Francúzska alebo Španielska alebo registrovanými vo Francúzsku alebo v Španielsku sa od zakazuje najneskôr od 30. mája.
   Od uvedeného dňa sa takisto zakazuje uchovávať na palube, umiestňovať do klietok na výkrm alebo chov a vykonávať prekládku, prevoz alebo vykládku úlovku z tejto zásoby vyloveného uvedenými plavidlami.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. júna 2012
      
         
            Za Komisiu v mene predsedu
         
         Maria DAMANAKI
         
            členka Komisie
         
      
   
   
      (1)  Ú. v. EÚ L 343, 22.12.2009, s. 1.
   
      (2)  Ú. v. EÚ L 96, 15.4.2009, s. 1.